CELEX: 
Language: hr
Date: 2021-02-24 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2019/1238 Europskog parlamenta i Vijeća u pogledu dodatnih informacija za potrebe konvergencije nadzornog izvješćivanja

OBRAZLOŽENJE
            
            
               1.KONTEKST DELEGIRANOG AKTA
            
            
               1.1.Opći kontekst
            
            
               Uredbom (EU) 2019/1238 Europskog parlamenta i Vijeća od 20. lipnja 2019. o paneuropskom osobnom mirovinskom proizvodu (PEPP) uvodi se okvir za dopunsku osobnu mirovinsku štednju na razini EU-a. 
            
            
               Europsko stanovništvo sve je starije. Omjer broja umirovljenika i broja radno sposobnih osoba prosječno će se do 2060. smanjiti s današnjih 1 : 4 na 1 : 2. Usprkos važnim reformama koje su provele brojne države članice EU-a to će sve više opterećivati održivost i primjerenost mirovinskih sustava u državama članicama. Osobito su državni mirovinski sustavi već pod pritiskom. 
            
            
               Dodatna je štednja potrebna kako bi se mirovinski prihodi iz tradicionalnih državnih mirovinskih sustava dopunili dodatnim mirovinama. Zato je Uredba o PEPP-u važna prekretnica u otklanjanju mirovinskog jaza i stvaranju paneuropskog tržišta osobnih mirovinskih proizvoda u uniji tržišta kapitala.
            
            
               Njome se potrošačima nudi dodatna mogućnost štednje za mirovinu. Uredbom o PEPP-u postavljeni su temelji za paneuropsko tržište osobnih mirovinskih proizvoda uvođenjem standardiziranih pravila za osnovne značajke proizvoda, kao što su zahtjevi u pogledu transparentnosti, savjetovanje, pravila ulaganja, pravo promjene pružatelja, vrste ulagačkih opcija i vrste isplata. 
            
            
               1.2.Ciljevi
            
            
               U skladu s Uredbom o PEPP-u ovom Delegiranom uredbom nastoji se ostvariti sljedeći cilj: 
            
            
               1.
                     dopuniti Uredbu o PEPP-u određivanjem dodatnih informacija iz članka 40. kako bi se osigurala odgovarajuća konvergencija nadzornog izvješćivanja.
            
            
               1.3.Pravni kontekst
            
            
               Ovim se aktom dopunjuje Uredba (EU) 2019/1238 Europskog parlamenta i Vijeća od 20. lipnja 2019. o paneuropskom osobnom mirovinskom proizvodu (PEPP) na temelju pravne osnove iz članka 40. stavka 9. te uredbe, kojim je to ovlaštenje dodijeljeno Komisiji. 
            
            
               2.SAVJETOVANJA PRIJE DONOŠENJA AKTA
            
            
               U skladu s člankom 10. stavkom 1. Uredbe (EU) br. 1094/2010 ovaj se akt temelji na tehničkim savjetima Europskog nadzornog tijela za osiguranje i strukovno mirovinsko osiguranje (EIOPA). Prije dostave tehničkih savjeta Komisiji EIOPA je provela otvoreno javno savjetovanje od 2. prosinca 2019. do 2. ožujka 2020. EIOPA je prije savjetovanja primila zajednička mišljenja svojih dviju interesnih skupina, Interesne skupine za osiguranje i reosiguranje (IRSG) i Interesne skupine za strukovno mirovinsko osiguranje (OPSG). EIOPA je, osim toga, osnovala savjetodavnu skupinu stručnjaka praktičara za PEPP kako bi se raspravilo o praktičnim aspektima razrađenih ideja i razmijenila je mišljenja s Organizacijom za ekonomsku suradnju i razvoj (OECD) i istaknutim članovima akademske zajednice specijaliziranima za mirovinski sustav. Kako bi prikupila mišljenja dionika 24. veljače 2020. organizirala je javnu raspravu.  EIOPA je provela i analizu troškova i koristi koja je uključena u završno izvješće zajedno s rezultatima javnog savjetovanja te EIOPA-inim odgovorima na upite dionika. EIOPA je 14. kolovoza 2020. Komisiji dostavila završno izvješće s tehničkim savjetima. 
            
            
               3.PRAVNI ELEMENTI DELEGIRANOG AKTA 
            
            
               Cilj je ove Delegirane uredbe odrediti dodatne elemente sustava za PEPP u vezi s kojima nije potrebno donositi strateške odluke ni odlučivati o politikama. Njima se okvir politike utvrđen u Uredbi (EU) 2019/1238 dopunjuje dodatnim pojedinostima i pojašnjenjima elemenata na koje se ovlaštenje odnosi. 
            
            
               U članku 1. određuju se dodatne informacije koje su nadležna tijela dužna prikupiti za potrebe konvergencije nadzornog izvješćivanja.
            
            
               DELEGIRANA UREDBA KOMISIJE (EU) …/...
            
            
               оd 24.2.2021.
            
         
         
            
               o dopuni Uredbe (EU) 2019/1238 Europskog parlamenta i Vijeća u pogledu dodatnih informacija za potrebe konvergencije nadzornog izvješćivanja 
               
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2019/1238 Europskog parlamenta i Vijeća od 20. lipnja 2019. o paneuropskom osobnom mirovinskom proizvodu (PEPP)
                  1
               , a posebno njezin članak 40. stavak 9. prvi podstavak,
            
            
               budući da:
            
            
               (1)Na pružatelje paneuropskog osobnog mirovinskog proizvoda (PEPP) primjenjuje se nekoliko Unijinih i nacionalnih sektorskih zakonodavnih akata iz područja financijskih usluga te pripadajući sektorski zahtjevi u pogledu izvješćivanja odgovarajućim nadležnim tijelima, među ostalim europskim nadzornim tijelima. Standardizirani pristup informacijama koje su, uz informacije koje se dostavljaju na temelju relevantnog sektorskog prava, nužne za nadzor potreban je kako bi se smanjila mogućnost postojanja brojnih dodatnih raznolikih nacionalnih zahtjeva u pogledu izvješćivanja. Komisija je zatražila tehničke smjernice od Europskog nadzornog tijela za osiguranje i strukovno mirovinsko osiguranje.
            
            
               (2)Standardizirani skup informacija nužan je kako bi se poboljšala usporedivost i povećala učinkovitost te izbjeglo dvostruko izvješćivanje povezano sa sektorskim zahtjevima u pogledu obavješćivanja,
            
            
            
            
               DONIJELA JE OVU UREDBU:
            
            
               Članak 1.
            
            
               Dodatne informacije iz članka 40. stavaka od 1. do 5. Uredbe (EU) 2019/1238 uključuju sljedeće informacije:
            
            
               (a)opis sustava upravljanja rizicima pružatelja PEPP-a, među ostalim o njegovu upravljanju, koji služi za upravljanje rizicima koji proizlaze iz proizvoda PEPP-a;
            
            
               (b)opis djelatnosti koje pružatelj PEPP-a obavlja u sektoru u kojem posluje, uključujući vrstu izvršenih ulaganja i način na koji njima upravlja, informacije o tome jesu li ulaganja aktivna ili pasivna, nude li se jamstva, primjenjuju li se tehnike smanjenja rizika, veličinu u kontekstu doprinosa i vrijednosti imovine te popis na kojem se nalaze matična država članica pružatelja PEPP-a i sve države članice domaćini pružatelja PEPP-a;
            
            
               (c)informacije o pisanim politikama koje pružatelji PEPP-a moraju imati za uklanjanje relevantnih rizika;
            
            
               (d)informacije o načelima vrednovanja koja se primjenjuju za potrebe solventnosti, prema potrebi;
            
            
               (e)pregled relevantnih rizika koji se odnose na pružanje PEPP-a ili su s njime povezani te kako pružatelj PEPP-a namjerava upravljati tim rizicima, uključujući, među ostalim, financijske rizike i rizike likvidnosti, tržišne rizike, kreditne rizike, reputacijske rizike i rizike povezane s okolišnim, socijalnim i upravljačkim čimbenicima;
            
            
               (f)informacije o strukturi kapitala pružatelja PEPP-a, uključujući stope kapitala i razine financijske poluge;
            
            
               (g)informacije o ugovorima koje pružatelj PEPP-a drži ili o ugovorima koje je sklopio s trećim stranama, uključujući obveze prema štedišama PEPP-a tijekom faze isplate ili obvezu pružanja podračunâ PEPP-a.
            
         
         
            
            
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 24.2.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 198, 25.7.2019., str. 1.